Fabrizio Pignatelli/L’anciovera 'd Pinareul
Ritorno

L’anciovera 'd Pinareul... 
   
Gragnà s’un pian ëd tòle - tra tonn e stocafiss
na Nòna Mare Granda - për tuta la matin
vendìa anciove a pèis - 'me fèisso 'd bëscotin

Anciove sal e frèid - ëscatole 'd pastiss
dë 'dnans a sent tupin - a-i era l’anciovera...
Con ij guantòt ëd lan-a - na quefa tuta nèira

Con l’andi tut dë zembo - con j’euj un pòch dëstiss
deurbìa sti cuvèrcc - dantorn al sò banchèt
E peui contava ij sòld - campà s’un fassolèt...

Trames a quat ciaciare - e doi colpèt ëd toss
fërciand-se le manòte... - sugnand un longh istà...
S’angrumulìa tuta - pasiand ij pe 'ndernà

Antant ël temp andava - sij banch banchèt e vos
sij beuj ëd cola fera - sla piàssa dla fontan-a
L’avnì sempe pì dur... - tra sfite giù dla schin-a... 

La bisa 'd San Morissi - fasìa gelé 'l cupiss
sël vej paltò maunèt - l’arbuf d’un tramolon...
Matin e peui matin - l’istessa procession

Col saba 'd Sant Agnes - sarvaj e pien ëd gris
ël pòst ëd l’anciovera - a l’era tut polid... 
Pì gnun-e tòle an ària - pì nen col doss anvit...

A l’era dësmentiàsse...? - A l’era andàita a spass...?
A- i ero dle madame - già un pòch ëspaesà:
“L’avroma sbalià fila... - ch’a sìa un pòch pì dlà...”

Ma pen-a dòp neuv ore - trames ai braj ancreus
pì gnun as na fasìa - se chila a-i era pa...
Le borse a l’ero pien-e - le file bin samblà 

Chissà an che mërcà... - Chissà an che bel paìs
a l’era andàita ancheuj - a deurvi la gaban-a
Magara su 'nt la val - magara giù 'nt la pian-a ...

Ma Nòna Mare Granda... - posà j’ëstocafiss
gropà la biciclëtta... - A l’era andass-ne an cel...
a vende anciove a pèis - ant un mërcà pì bel...

                           Fabrizio Pignatelli
Ancreus e viv come 'l feu, cost arcòrd 'd vita pinerolèisa 'd chèiche lustr passà. A l’era pròpi parèj costa Mare-Granda, travajadora e forta come 'l “maciafèr”. Ma 'l temp ancrica le ven-e pì dure dël marmo pì dur... 

(tratto da: Ànima Piemontèisa e cheur campagnin - Editore Alzani Pinerolo - 2000)
Leteratura piemontèisa
Poesìa
Fabrizio Pignatelli